په کلاچۍ تحصیل کې د اېف سي دوه عسکر ووژل شو
په سمدستي توگه په اېف عسکرو د حملې ذمه واري چا په غاړه نه ده اخیستې خو په تېرو وختونو کې په سیمه کې په امنیتي ځواکونو د حملو مسؤلیت وسله والو طالبانو منلی دی. او امنیتي ځواکونو د وسله والو خلاف عملیات هم کړې دي
ډیره اسماعیل خان — د ډیره اسماعیل خان په کلاچۍ تحصیل کې په رکشه ډزو کې د فرنټیئر کانسټېبلري (اېف سي) دوه عسکر او یو ملکي کس ووژل شو. د ځايي چارواکو په وینا د کلاچۍ په لوڼي سیمه کې د نهې، سه شنبې، په ورځ حمله کې د اېف سي دوه نور عسکر زخمیان شوي هم دي. په سمدستي توگه په اېف عسکرو د حملې ذمه واري چا په غاړه نه ده اخیستې خو په تېرو وختونو کې په سیمه کې په امنیتي ځواکونو د حملو مسؤلیت وسله والو طالبانو منلی دی. او امنیتي ځواکونو د وسله والو خلاف عملیات هم کړې دي. په تېرو کلونو کې د سیمې دوه سیاسي نمایندگان اکرام گنډه پور او د هغه ورور اسرار گنډه پور په ځانمرگي حملو کې وژل شوې دي. په کلاچۍ کې په اېف سي حمله په خېبرپښتونخوا کې په امنیتي ځواکونو په تېرو دوو ورځو کې دریمه حمله وه. یوه ورځ وړاندې په شمالي وزیرستان ضلع کې په دوو بېلا بېلو حملو کې د پوځ څلور عسکر وژل شوې دي. د شمالي وزیرستان د حملو ذمه واري حزب الاحرار وسله والې ډلې منلې ده. کلاچۍ تحصیل د ډیره اسماعیل ښار په جنوب کې ٣٠ کلومېټره په فاصله پروت دی. عدنان بېټنی د پښتونخوا په ډېره اسماعیل خان ښار کې د وي او اې ډیوه خبریال دی. هغه د افغانستان او پاکستان تر منځ د پولې دواړو غاړو خصوصاً له وزیرستانه د نورو مسلو تر څنګ د ترهګرۍ، جنګځپلو کډوالو، بشري حقونو او د دواړو هېوادونو تر منځ پر سیاسي اړیکو او اقتصاد رپوټونه جوړوي. نوموړي د ډېره اسماعیل خان له ګومل پوهنتونه د جرنلزم له زدکړو سره سره د سیاسیاتو ماسټري ډګري هم تر لاسه کړې ده.